Socialdemokraterne erklærer sig positive over for regeringens forslag til en lang række markante asylstraminger.

Særligt på familiesammenføringsområdet ser S-formand Mette Frederiksen perspektiver i at indføre begrænsninger.

Læs også : Røde partier om asylstramninger: Umenneskeligt og småligt

- Vi har selv anbefalet, at der strammes op på familiesammenføringsområdet, så det støtter vi, siger hun.

Fem asyltiltag fra S Socialdemokraterne kom torsdag med fem tiltag på asylområdet: En markant styrkelse af indsatsen i nærområderne. Statslige flygtningelandsbyer. Behov for et fast myndighedsberedskab ved grænserne. Færre familiesammenføringer, skærpet hjemsendelse og skærpede krav for permanent opholdstilladelse. Flygtninge skal bidrage.

Frygter for velfærden

S-formanden var tidligere i dag til orientering hos statsminister Lars Løkke Rasmussen (V) om stramningerne, og her fik hun indtryk af, at regeringen har for øje, flygtningesituationen kan komme helt ud af kontrol.

- Derfor er der grundlag for at diskutere en række af de tiltag, regeringen har lagt frem, siger Mette Frederiksen.

Hun frygter dog, at velfærden kommer til at betale for flygtningekrisen.

Her henviser Mette Frederiksen til, at regeringen fra næste år med det såkaldte omprioriteringsbidrag vil spare en procent på de kommunale budgetter.

Læs også : DF vil presse Løkke til flere asylstramninger

Det giver ganske enkelt ikke nogen mening, når kommunerne modtager flere og flere flygtninge, der skal integreres, lyder det.

- Jeg synes, der mangler noget helt centralt, nemlig hvordan vi sikrer, at flygtningekrisen ikke betyder besparelser i danskernes virkelighed og ude i kommunerne. Det er fraværende i regeringens udspil, siger hun.

KL-formand Martin Damm (V) antyder i en reaktion på regeringens asylpakke, at det bliver mere end svært at løse udfordringerne med det, der er på bordet.

- Regeringen præsenterer i dag kun få regeljusteringer i forhold til integrationsopgaven, som ikke ændrer ved det samlede billede af, at det er en kæmpe opgave for kommunerne, siger Martin Damm.

Statsminister Lars Løkke Rasmussen (V) håber allerede allerede i starten af næste uge at gå i gang med forhandlingerne.